রাফি ইবনুল লাইস

**রাফি ইবনুল লাইস ইবনে নাসর ইবনে সায়ার** (   ) ছিলেন একজন খোরাসানি আরব সম্ভ্রান্ত ব্যক্তি, যিনি ৮০৬-৮০৯ খ্রিস্টাব্দে আব্বাসীয় খিলাফতের বিরুদ্ধে একটি বৃহৎ আকারের বিদ্রোহে নেতৃত্ব দেন। 

## জীবনী
তিনি ছিলেন খুরাসানের শেষ উমাইয়া গভর্নর নাসর ইবন সাইয়ারর নাতি। তাঁর পিতা লাইথ সম্ভবত সেই ব্যক্তি ছিলেন, যাকে 'আমিরুল মুমিনিনের মাওলা' হিসেবে উল্লেখ করা হয়। আব্বাসীয় খলিফা মনসুর তাকে ফারগানার তুর্কি শাসকের কাছে দূত হিসেবে পাঠিান। ঐতিহাসিক আল-বালাজুরির বর্ণনা অনুযায়ী, রাফি ইবনুল লাইস সমরকন্দে একটি সামরিক ঘাঁটির কমান্ডার হিসেবে দায়িত্ব পালন করেন।

৭৯৬ সালে আব্বাসীয় খলিফা হারুনুর রশিদ খোরাসানের গভর্নর হিসেবে আব্বাসীয় অভিজাত শ্রেণির প্রভাবশালী সদস্য আলি ইবনে ঈসা ইবন মাহানকে নিয়োগ দেন। কিন্তু আলির শাসন পদ্ধতি অত্যন্ত কঠোর ও নির্মম ছিল। তিনি প্রদেশটির সম্পদ ব্যাপকভাবে শোষণ করতে শুরু করেন এবং রাজস্ব আদায়ের ক্ষেত্রে কঠোর ও দমনমূলক ব্যবস্থা গ্রহণ করেন। এর ফলে স্থানীয় অভিজাত শ্রেণি ও সাধারণ মানুষের মধ্যে ব্যাপক অসন্তোষ সৃষ্টি হয়। একই সঙ্গে এই অসন্তোষের সুযোগ নিয়ে খারিজি মতাবলম্বীদের কয়েকটি বিদ্রোহও শুরু হয়। ৮০৫ সালের এপ্রিল মাসে পরিস্থিতির ব্যাপারে একের পর এক অভিযোগ যখন খলিফা হারুনের কাছে পৌঁছাতে থাকে, তখন তিনি নিজেই বিষয়টি তদন্ত করার জন্য রাই শহরে যান এবং সেখানে তিনি খুরাসানের পরিস্থিতি সরেজমিনে পর্যালোচনা করতে চান। কিন্তু যখন আলি ইবনে ঈসা খলিফার সামনে উপস্থিত হন, তখন তিনি সঙ্গে করে বিপুল পরিমাণ মূল্যবান ধনসম্পদ নিয়ে আসেন। একটি সূত্রের মতে, এ সম্পদের মূল্য ছিল প্রায় ৩০ মিলিয়ন স্বর্ণ দিনার। আলি ইবন ঈসা সেই বিপুল ধনসম্পদ খলিফার পরিবার ও তাঁর দরবারের অনুচরদের মধ্যে বিতরণ করেন। এর ফলে পরিস্থিতি পুরোপুরি বদলে যায়। খলিফা হারুনুর রশিদ কেবল তাকে গভর্নরের পদেই বহাল রাখেননি, বরং সম্মানের নিদর্শন হিসেবে ফেরার পথে তিনি আলি ইবনে ঈসাকে কিছুদূর নিজের সঙ্গে নিয়ে আসেন। আব্বাসীয় শাসনকালে কোনো গভর্নরের প্রতি এমন সম্মান প্রদর্শন ছিল অত্যন্ত বিরল ঘটনা।

## বিদ্রোহ
পরিস্থিতির সুযোগ নিয়ে ৮০৬ সালে যখন রাফি সমরকন্দে একটি বিদ্রোহ শুরু করে, তখন তা দ্রুতই গোটা খুরাসান অঞ্চলে ছড়িয়ে পড়ে। এই বিদ্রোহে শুধু আরবরাই নয়, বরং স্থানীয় ইরানি জনগণও তাকে সমর্থন জানায়। এতে করে বিদ্রোহটি একটি বৃহৎ আঞ্চলিক আন্দোলনের রূপ নেয়। এছাড়াও রাফি কৌশলে মধ্য এশিয়ার তুর্কি গোত্রগুলোর সাথেও যোগাযোগ স্থাপন করেন এবং ওঘুজ ও কারলুক তুর্কিদের সমর্থনও লাভ করেন। তাদের এই সমর্থনের ফলে বিদ্রোহের সামরিক শক্তি ও প্রভাব অনেক বৃদ্ধি পায় এবং খুরাসান অঞ্চলে আব্বাসীয় শাসনের জন্য একটি গুরুতর চ্যালেঞ্জ সৃষ্টি হয়।

এই পরিস্থিতি মোকাবিলার জন্য আব্বাসীয় খলিফা হারুন প্রশাসনিক পরিবর্তন আনেন। খলিফা তৎকালীন গভর্নর আলিকে পদচ্যুত করেন এবং তার স্থলে অভিজ্ঞ সামরিক নেতা হারসামা ইবনে আইয়ানকে নিয়োগ দেন। এরপর ৮০৮ সালে খলিফা নিজেই পূর্ব দিকে অগ্রসর হন, যাতে বিদ্রোহ দমন করে অঞ্চলে পুনরায় স্থিতিশীলতা ফিরিয়ে আনা যায়। কিন্তু অভিযানের মাঝপথে হারুনুর রশিদ খুরাসানের তুস শহরে অবস্থানকালে ৮০৯ সালের মার্চে সেখানেই মৃত্যুবরণ করেন।

খলিফার মৃত্যুর পর রাজনৈতিক পরিস্থিতি পরিবর্তিত হয়ে যায়। এই অবস্থায় রাফি বিদ্রোহ চালিয়ে যাওয়ার পরিবর্তে আপসের পথ বেছে নেন। তিনি খলিফা হারুনের পুত্র এবং তখনকার খুরাসানের নতুন গভর্নর আল-মামুনের কাছে আত্মসমর্পণ করেন। আল-মামুন তাকে ক্ষমা করে দেন এবং তার বিরুদ্ধে আর কোনো কঠোর ব্যবস্থা গ্রহণ করা হয়নি।এরপর থেকে রাফির জীবন সম্পর্কে ঐতিহাসিক সূত্রসমূহে আর তেমন কোনো নির্ভরযোগ্য তথ্য পাওয়া যায় না।

## টীকা


## তথ্যসূত্র

বিষয়শ্রেণী:আব্বাসীয় খিলাফতের বিরুদ্ধে বিদ্রোহ
বিষয়শ্রেণী:৮০৯-এ মৃত্যু